ORDE do 18 de xaneiro de 2010 sobre aprobación definitiva da modificación puntual do Plan Xeral de Ordenación Municipal do Concello de Narón (A Coruña) relativa aos aparcadoiros.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 09/02/2010

O Concello de Narón remite a modificación puntual referida para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia (LOUG).
I. Antecedentes.
1. 1. O Concello de Narón dispón na actualidade dun Plan Xeral de Ordenación Municipal, aprobado definitivamente polo Concello Pleno o 22-4-2002, ao abeiro da Lei 1/1997, do 24 de marzo, do solo de Galicia.
2. A Dirección Xeral de Ordenación do Territorio e Urbanismo emitiu o 29-12-2008 informe previo á aprobación inicial da modificación, ao abeiro do disposto no artigo 85.1º da LOUG.
3. A Modificación proposta foi aprobada inicialmente polo concello en pleno do 29-1-2009 e sometida a información pública, sen que se presentasen alegacións, segundo o certificado do 13-10-2009 incorporado ao expediente.
4. A Secretaría Xeral de Calidade e Avaliación Ambiental da Xunta de Galicia decidiu o 26-6-2009 non someter a proposta á avaliación ambiental estratéxica.
5. Consta informe favorable da Dirección Xeral de Obras Públicas da CPTOPT do 8-10-2008.
6. Consta informe xurídico da xefa do Departamento de Urbanismo, Obras e Servizos do 12-1-2009; e técnico do arquitecto municipal e autor do proxecto do 12-1-2009.
7. O proxecto foi aprobado provisionalmente polo Pleno municipal do 24-9-2009.
II. Consideracións e fundamentación.
II.1. Nesta mesma data, a Secretaría Xeral de Ordenación do Territorio e Urbanismo elevou informe-proposta de resolución, do teor literal seguinte:
1. Obxecto da modificación puntual.
A modificación ten por obxecto alterar a redacción do punto Aparcadoiros obrigatorios do capítulo II do título VI da normativa do PXOM, nos termos que seguen:
a) Especificar que a obriga de reserva dunha praza de aparcadoiro por cada 100 m2 construídos afecta calquera uso permitido en plantas altas.
b) Exceptuar do cumprimento desa reserva os ámbitos de solo urbano consolidado non susceptible de operacións de reorganización da propiedade que estean suxeitos á ordenanza 1ª Zona residencial intensiva. Vivenda plurifamiliar; ou á ordenanza 6ª Zona de equipamentos públicos e dotacións soamente para soares que formen parte de quinteiros pechados, nos seguintes supostos:
-Parcelas con fronte menor ou igual a 10 m.
-Parcelas en que o largo medio do fondo edificable en planta baixa sexa menor ou igual a 10 m.
-Parcelas en que por razóns xeométricas, xeotécnicas, servidumes ou técnicas, a reserva exixa de medios técnicos ou económicos desproporcionados.
-Rúas ou zonas expresamente delimitadas polo concello en que este considere adecuado favorecer a implantación de determinados usos ou de rúas peonís.
2. Razóns de interese público da modificación.
Os fins explicitados relativos á regulación máis achegada á realidade da reserva de aparcadoiros privados obrigatorios son conceptuables como razóns de interese público nos termos do artigo 94.1º da LOUG.
3. Análise da modificación.
O proxecto de modificación aprobado provisionalmente en Pleno, e que agora se somete á aprobación definitiva coincide co que recibiu informe favorable da Dirección Xeral de Ordenación do Territorio e Urbanismo no 29-12-2008, introducindo a concreción do ámbito de aplicación da excepción, seguindo a suxestión autonómica.
II.2. A competencia para resolver sobre a aprobación definitiva das modificacións do planeamento xeral corresponde ao conselleiro de Medio Ambiente, Territorio e Infraestruturas, de conformidade co disposto nos artigos 89 e 93.4º da LOUG, e no artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas.
III. Resolución.
Visto canto antecede,
RESOLVO:
Primeiro.-Outorgar a aprobación definitiva á modificación puntual do Plan Xeral de Ordenación Municipal do Concello de Narón, relativa aos aparcadoiros obrigatorios.
Segundo.-Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativa ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de xaneiro de 2010.
Agustín Hernández Fernández de Rojas
Conselleiro de Medio Ambiente, Territorio e Infraestruturas